Lei Feni rikthehet në Kinë
Zyrtarët po bëjnë thirrje që njerëzit të studiojnë Lei Fenin, kinezin që u shndrrua nga Maoja në ikonë
Asambleja Kombëtare Popullore e Kinës hap të hënën sesionin e saj vjetor në Pekin dhe kjo është edhe dita e shpallur nga Maoja si “Dita e Lei Fenit", për nder të një ushtari jetim dhe heroi altruist, i cili vdiq 50 vjet më parë. Sesioni i tanishëm i Asamblesë Popullore kineze zhvillohet në klimën e thirrjeve të reja të bëra nga qeveria që njerëzit të studiojnë Lei Fenin, të riun modest që u shndrrua nga Maoja në ikonën e sjelljes model, qëllimi i vetëm i të cilit ishte t'i shërbente partisë. Delegati i Asamblesë, Gjeneral Lejtnant, Gang Zhao, thotë se ai e admiron dashurinë e Lei Fenit për vendin dhe për njerëzit, cilësi që ia kalojnë për nga shkëlqimi gjërave që ai bëri. Vitin e kaluar, 27 vjeçari Zhang Liangliang dhe miqtë e tij bënë një film, ku një djalë i zakonshëm përpiqet të bëhet superhero duke imituar Lei Fenin. Filmi, "Lei Feng Xia," ose Njeriu Lei Fen, është parë nga miliona njerëz në internet. Zoti Zhang thotë se pjesa e tij e preferuar është kur Lei Feni përpiqet për të pastruar lagjen e tij. Ndërkohë që shoqëria moderne kineze pasurohet, media zyrtare po flet për një rënie të përgjithshme të moralit për shkak të dukurive të tilla si korrupsioni zyrtar dhe apatia publike. Delegati i provincës Guangxi, Wang Aiqing thotë se kjo është arsyeja se pse Kina ende ka nevojë për frymën e vetmohimit të Lei Fenit. Lei Feni vdiq në vitin 1962, në moshën 21 vjeçare. Kohët e fundit u botua një vëllim i plotë i shkrimeve kushtuar atij, si pjesë e më shumë se 100 botimeve të reja me temën e Lei Fenit të planifikuara për këtë vit dhe që përfshijnë poezi, fjalime, letra dhe analiza të jetës së tij.